Document ID: 32012R0440

A BIZOTTSÁG 440/2012/EU VÉGREHAJTÁSI RENDELETE
(2012. május 24.)
a Zöld-foki-szigeteknek az Európai Unióba irányuló egyes halászati termékek exportjával kapcsolatos különleges helyzetére figyelemmel a „származó termék” általános preferenciarendszer alkalmazásában használt fogalmának meghatározása tekintetében a 2454/93/EGK rendelettől való eltérésről szóló 439/2011/EU végrehajtási rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 89. cikke (1) bekezdésének b) pontjára,
mivel:
(1)
A 815/2008/EK rendelettel (3) a Bizottság eltérést engedélyezett a Zöld-foki-szigeteknek a 2454/93/EGK rendeletben meghatározott származási szabályoktól. A 439/2011/EU végrehajtási rendelettel (4) a Bizottság egy új eltérést engedélyezett a Zöld-foki-szigeteknek az említett származási szabályoktól (5). Ez az eltérés 2011. december 31-én lejárt.
(2)
2011. november 21-i levelében a Zöld-foki-szigetek az eltérésnek három évvel, azaz 2012-től 2014-ig történő meghosszabbítását kérelmezte. Az említett kérelem 2 500 tonna elkészített vagy konzervált makrélafilére, illetve 875 tonna elkészített vagy konzervált tonmakrélára vagy páncélos makrahalra vonatkozik.
(3)
A 2008 és 2011 között a Zöld-foki-szigeteknek engedélyezett eltérésekben megállapított teljes éves mennyiségek jelentős mértékben hozzájárultak a zöld-foki-szigeteki halfeldolgozó ágazat helyzetének javulásához. A szóban forgó mennyiségek bizonyos mértékig a zöld-foki-szigeteki kisüzemi halászflotta revitalizációját is segítették, ami rendkívül fontos az ország számára. A zöld-foki-szigeteki halászflotta tervezett mértékű revitalizációjának megvalósításához azonban a megnövelt rendelkezésre álló kapacitás megújítására van szükség a zöld-foki-szigeteki halfeldolgozó ágazat elegendő származó nyersanyaggal való ellátása érdekében.
(4)
A kérelemből kitűnik, hogy az eltérés megszűnése hátrányosan befolyásolná a zöld-foki-szigeteki halfeldolgozó ágazat Európai Unióba irányuló exportjának folytatását, és ez megakadályozhatja a zöld-foki-szigeteki kisméretű nyílt tengeri halászflotta további fejlődését.
(5)
Az eltérés elegendő időt biztosítana arra, hogy a Zöld-foki-szigetek felkészüljön a preferenciális származás megállapítására vonatkozó szabályoknak való megfelelésre. A helyi halászflotta revitalizációja érdekében a Zöld-foki-szigetek által tett erőfeszítések nyomán elért eredmények konszolidációjához hosszabb időre van szükség.
(6)
Annak érdekében, hogy az átmeneti eltérés arra az időtartamra korlátozódjon, amelyre a Zöld-foki-szigeteknek a szabályoknak való megfeleléshez szüksége van, az eltérést három évre, azaz a 2012-től 2014-ig tartó időszakra kell biztosítani évente 2 500 tonna elkészített vagy konzervált makrélafilé, valamint 875 tonna elkészített vagy konzervált tonmakréla vagy páncélos makrahal tekintetében.
(7)
A Zöld-foki-szigetekről az Unióba érkező kivitel folyamatosságának biztosítása érdekében, az eltérést 2012. január 1-jétől kezdődő visszamenőleges hatállyal kell engedélyezni.
(8)
Az egyértelműség érdekében helyénvaló kifejezetten meghatározni, hogy a 1604 15 11 és az ex 1604 19 97 KN-kód alá tartozó elkészített vagy konzervált makrélafilé és az elkészített vagy konzervált tonmakrélafilé és pancélosmakrahal-filé előállításához használandó nem származó anyag csak a Harmonizált Rendszer szerinti 0302 vagy 0303 vtsz. alá tartozó makréla vagy tonmakréla vagy páncélos makrahal lehessen, hogy az elkészített vagy konzervált makrélafilé, tonmakrélafilé és páncélosmakrahal-filé tekintetében alkalmazható legyen az eltérés.
(9)
Mivel 2012. január 1-jétől a 1604 19 98 KN-kód helyébe a 1604 19 97 KN-kód lépett, helyénvaló az engedélyezett eltérés által érintett termékek KN-kódját frissíteni.
(10)
A 439/2011/EU rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 439/2011/EU rendelet a következőképpen módosul:
1.
Az 1. és a 2. cikk helyébe a következő szöveg lép:
„1. cikk
A 2454/93/EGK rendelet 72., 73. és 75-79. cikkétől eltérve, az alábbi árukat e rendelet 2., 3. és 4. cikkének rendelkezéseivel összhangban a Zöld-foki-szigetekről származónak kell tekinteni:
a)
a Harmonizált Rendszer szerinti 0302 vagy 0303 vtsz. alá tartozó, nem származó makrélából a Zöld-foki-szigeteken előállított, a 1604 15 11 és az ex 1604 19 97 KN-kód alá tartozó elkészített vagy konzervált makrélafilé;
b)
a Harmonizált Rendszer szerinti 0302 vagy 0303 vtsz. alá tartozó, nem származó tonmakrélából vagy páncélos makrahalból a Zöld-foki-szigeteken előállított, az ex 1604 19 97 KN-kód alá tartozó elkészített vagy konzervált tonmakrélafilé vagy páncélosmakrahal-filé.
2. cikk
Az 1. cikkben meghatározott eltérést, amennyiben a 2454/93/EGK rendelet 74. cikkében meghatározott feltételek teljesülnek, a Zöld-foki-szigetekről exportált és az Unióban szabadon forgalomba bocsáthatónak minősített termékekre kell alkalmazni a 2011. január 1. és 2011. december 31. közötti, a 2012. január 1. és 2012. december 31., a 2013. január 1. és 2013. december 31. közötti, a 2014. január 1. és 2014. december 31. közötti időszakokban, legfeljebb az egyes importált termékekre vonatkozóan a mellékletben feltüntetett mennyiségek mértékéig.”
2.
A melléklet helyébe e rendelet melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2012. január 1-jétől kell alkalmazni.
Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
Kelt Brüsszelben, 2012. május 24-én.

Labels: 17
3
6
18
15